Մեր հրապարակումից որոշ ժամանակ անց կալանավայրեր այցելող աշխատակիցներից ոմանք, ավելի շուտ՝ դրանց առաջադեմ թևը, հայտնվեցին կալանավայրում, սակայն այս անգամ ոչ իրենց կամքով: Օրերից մի օր ՀՀ ԱԱԾ-ն հայտարարեց, որ իրականացված օպերատիվ-հետախուզական միջոցառումների արդյունքում կաշառք ստանալու կասկածանքով ձերբակալվել են ՀՀ աշխատանքի և սոցիալական հարցերի նախարարության աշխատակազմի ՀՀ բժշկասոցիալական փորձաքննության գործակալության պետ Արմեն Սողոյանը և նույն գործակալության վերափորձաքննության բաժնի պետ Արամ Պետրոսյանը: Ի դեպ, հենց նրանք էին նախարարության կալանավայրասեր այն ստորաբաժանման ղեկավարները, որոնց մասին գրում էր հայաստանյան մամուլը: Դե ինչ, կատարվեց նրանց երազանքը, և նրանք իրական շանսեր ստացան գողական դառնալու համար, մանավանդ որ արդեն ունենք նախադեպ Վազգեն Խաչիկյանի օրինակով: Այսինքն՝ մեր երկրում սկսեց գործել մի մեխանիզմ, որով պետական պաշտոնյան գողական է դառնում: Ավելին, այդ մեխանիզմը կյանքի կոչելով՝ գողական կարգավիճակ ստանալու հավակնորդը պետք է սկզբում դիտորդի կարգավիճակով մասնակցի կալանավայրի անցուդարձին, թալանի պետական ունեցվածքը, որից հետո արդեն լիիրավ իրավունքներով ներգրավվի կալանավայրի կյանքին, ներում խնդրի նախագահից և բերդից դուրս գա գողական գաղափարներով տոգորված: Այս պարզ մեխանիզմը ստեղծվել է հայաստանյան սոցիալական ապահովության ոլորտի մասնագետների ջանքերով: Առայժմ այդ մեխանիզմի իրագործողը և, հետևաբար, առաջամարտիկը Վազգեն Խաչիկյանն է, սակայն շատ շուտով այն կիրագործեն սոցիալական ապահովության ոլորտի այն աշխատակիցները, որոնց մենք ներկայացրինք: Եվ ո՞վ գիտե, միգուցե հենց հիմա Արմեն Սողոյանը և Արամ Պետրոսյանն արդեն նախագահին ներման դիմում են գրում: